钦定古今图书集成/明伦汇编/闺媛典/第003卷 > 王节妇女范捷录 > 《秉礼篇》
## 钦定古今图书集成/明伦汇编/闺媛典/第003卷 > 王节妇女范捷录 > 《秉礼篇》

德，貌，言、工。妇之四行。礼、义、廉、耻，国之四维。“人而无礼，
胡不遄死？”言礼之不可失也。是故文伯之母，不逾门
而见康子；齐华夫人，不易驷而从孝公。孟子欲出妻，
母责以非礼；申人欲娶妇，女耻其无仪。顷公吊杞梁
之妻，必造庐以成礼。漂女哀子胥之馁，宁投溪而灭
踵；羊子怀金，妻孥讥其不义。齐人乞墦，妾妇泣其无
良，宋伯姬保傅不具，不下堂宁焚烈焰，楚贞姜符节
不来，不应召甘没狂澜。是皆动必合义，居必中度，勉
夫子以匡其失，守己身以善其道，秉礼而行，至死不
变者，洵可法也。